Kaamosaikana 30 vuotta sitten muuten niin rauhallinen Inarin seutu tuli koko maailman tietoisuuteen, kun neuvostoliittolainen maaliohjus eksyi kesken sotaharjoituksen radaltaan ja törmäsi Inarijärven jäälle.

Kirsti Helena Länsman / Yle

Yle Saamen Radion jo eläkkeelle siirtynyt entinen toimitussihteeri Oula Näkkäläjärvi muistelee, että ohjuksen etsinnöistä tuli aikamoinen mediashow.

– Ivalon hotelli ja muut yöpaikat olivat aivan täynnä. Inarin seudun yritykset tienasivat, sillä toimittajathan odottivat täällä monia päiviä, kun ohjusetsinnöistä odotettiin tietoja, Näkkäläjärvi muistelee.

Inarijärven kansainväliseksi yltyneestä mediashow'sta otettiin aikanaan kaikki irti. Niinpä itse joulupukkikin lennätettiin paikalle.

Matkailun edistämiskeskuksen palkkaama joulupukki ilmestyi myös Inarinjärven jäälle. Yle

Aluksi Suomi vaikeni tapahtuneesta

Perjantaina tuli kuluneeksi päivälleen tasan 30 vuotta siitä, kun Norja tiedotti, että heidän tutkansa olivat havainneet ohjuksen lentävän Norjan ilmatilassa kohti Suomea.

Myös Inarijärven itäosassa ja Norjan puolella oli tehty näkö- ja kuulohavaintoja lentävästä objektista.

Suomen viranomaiset eivät kuitenkaan alussa myöntäneet tai tienneet, että nimenomaan neuvostoliittolainen maaliohjus oli tunkeutunut Suomen ilmatilaan. Norjan viranomaisetkin luulivat ohjusta ensin risteilyohjukseksi.

Äärimmäisten, jopa 50 asteen pakkasten aikaan tammikuun lopussa 1985 maaliohjus viimein löytyi Inarijärvestä, jonne se oli vajonnut paksun jään läpi.

MEK:n Pohjois-Suomen toimistopäällikkö Heikki Lampela järjesti joulupukin ohjuksen putoamispaikalle. Lehtileikkeet kertovat tapahtumista. Sauli Antikainen / Yle

"Ei taitaisi enää tänä päivänä olla yhtä iso mediatapahtuma"

Oula Näkkäläjärvi uskoo, että kylmä sota oli tärkein syy sille, että ohjustapaus kiinnosti ihmisiä niin paljon.

– Kyllähän näitä ohjuksia on muuallakin maailmassa tippunut maahan, mutta Inarin-tapauksesta teki erikoisen se, että se tapahtui täällä, Neuvostoliiton ja Euroopan rajalla. Mutta eipä se taitaisi enää tänä päivänä olla yhtä iso mediatapahtuma, Näkkäläjärvi arvioi.

Nykyään yhden peltipalan tippuminen olisi vain uutinen muiden joukossa. Kylmän sodan aika oli kuitenkin hyvin erityinen, sillä maailma oli jakautunut kahteen leiriin, hyviin ja pahoihin.

Veteraanitoimittaja Oula Näkkäläjärvi paljastaa, että kaikista ohjuksen aiheuttamista tuntemuksista ei tuohon aikaan puhuttu julkisesti.

Tavalliset ihmiset olivat asiasta enemmän huolissaan kun mahdollisesti annettiin ymmärtää.

– Kyllä ihmiset seurasivat tapausta joka päivä ja kyselivät että onko jotain jo löytynyt ja mitä se oli. Kyllä ilmassa oli vähän pelkoakin, että mistä oikein oli kysymys, mutta tämä puoli ei näkynyt julkisuudessa missään, Näkkäläjärvi paljastaa.

Yle Elävä Arkisto: Ohjus Inarijärvessä